SET พรุ่งนี้ไปต่อรับเงินทุนไหลเข้า
โบรกฯคาดตลาดฯพรุ่งนี้ (5 ก.ค.) ยังมีโอกาสที่จะปรับตัวขึ้นไปได้ต่อ จากความคาดหวังเงินทุนไหลเข้า พร้อมให้แนวรับ 1,448 จุด ส่วนแนวต้าน 1,465-1,478 จุด
4 ก.ค. 2559

นายธีรวุฒิ กานต์นิภากุล ผู้อำนวยการอาวุโสฝ่ายวิเคราะห์ บล.ซีไอเอ็มบี (ประเทศไทย) เปิดเผยถึงตลาดหุ้นไทยวันนี้ (4 มิ.ย.) ปรับตัวขึ้นในทิศทางเดียวกับตลาดหุ้นภูมิภาคเอเชียที่อยู่ในแดนบวกถ้วนหน้า คาดเป็นผลจากเงินทุนไหลเข้าเอเชีย รวมถึงไทย หลังจากธนาคารกลางชั้นนำจะออกมาตรการเพื่อลดผลกระทบที่อาจเกิดขึ้นจากกรณี Brexit ส่งผลให้ค่าเงินหลายสกุลอ่อนค่า รวมถึงดอลลาร์สหรัฐฯที่ไม่ได้แข็งค่าหลังคาดธนาคารกลางสหรัฐฯ (เฟด) เลื่อนปรับขึ้นดอกเบี้ยออกไปก่อน ส่งผลให้เอเชียเป็นที่พักของเงินได้ดีในช่วงสั้น
แม้แต่ Local Fund และ Prop. trade ก็คาดว่าวันนี้คงเข้าซื้อด้วย เนื่องจากตลาดบ้านเราไม่ได้มีปัจจัยลบในแง่ของพื้นฐาน ผลประกอบการของกลุ่มแบงก์ก็คาดว่าจะไม่ออกมาแย่เนื่องจากแรงกดดัน NPL เบาลง หลังภาครัฐฯให้ความช่วยเหลือในส่วนของ Soft Loan ดังนั้น หุ้นกลุ่มแบงก์จึงอาจรีบาวด์ ขณะที่ Valuation ก็ไม่แพง
แนวโน้มการลงทุนในวันพรุ่งนี้ (5 ก.ค.) ตลาดฯยังมีโอกาสที่จะปรับตัวขึ้นไปได้ต่อ จากความคาดหวังเงินทุนไหลเข้า พร้อมให้แนวรับ 1,448 จุด ส่วนแนวต้าน 1,465-1,478 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
SCB ปิดที่ 144.00 บาท เพิ่มขึ้น 5.00 บาท
KBANK ปิดที่ 177.50 บาท เพิ่มขึ้น 7.50 บาท
ALT ปิดที่ 7.55 บาท เพิ่มขึ้น 2.85 บาท
BANPU ปิดที่ 15.60 บาท เพิ่มขึ้น 0.90 บาท         
BBL ปิดที่ 163.50 บาท เพิ่มขึ้น 5.00 บาท